|  |
| --- |
| **UZNESENIE** |
| Európsky hospodársky a sociálny výbor |
| **Hlasujte za jednotnú, demokratickú, konkurencieschopnú, udržateľnú a sociálnu Európsku úniu** |
| \_\_\_\_\_\_\_\_\_\_\_\_\_ |
| Spravodajcovia:**Christa SCHWENG** (skupina I)**Cinzia DEL RIO** (skupina II)**Ioannis VARDAKASTANIS** (skupina III) |

**SK**

|  |  |
| --- | --- |
| Právny základ | Článok 52 ods. 4 rokovacieho poriadku |
|  | uznesenie |
| Dátum schválenia na plenárnom zasadnutí | 20/3/2024 |
| Plenárne zasadnutie č. | 586 |
| Výsledok hlasovania(za/proti/zdržalo sa) | 139/00/05 |

***Hlasujte za jednotnú, demokratickú, konkurencieschopnú, udržateľnú a sociálnu Európsku úniu***

V predvečer volieb do Európskeho parlamentu, my, Európsky hospodársky a sociálny výbor, ktorý zastupuje organizácie občianskej spoločnosti, vyzývame vás, občanov EÚ, aby ste využili vaše demokratické právo voliť.

Európsky parlament je jediným priamo voleným orgánom EÚ a spolurozhoduje o zákonoch a rozpočte Európskej únie. Takisto spoločne vymenúva európskych komisárov a komisárky.

Pri voľbách v júni máte ako občania EÚ možnosť voliť poslancov a poslankyne Európskeho parlamentu a hlasovať za silnejšiu európsku integráciu.

Európska únia je úspešným príbehom.

Prežili sme ťažké časy, nikto však nemôže poprieť, že Európska únia zaručila svojim členským štátom a občanom mier, demokraciu, hospodársku prosperitu a sociálny pokrok.

Vďaka Únii môžeme slobodne pracovať, študovať a podnikať vo všetkých krajinách EÚ.

Stále však stojíme pred výzvami. Našimi najnaliehavejšími obavami sú rastúce životné náklady a inflácia, vojny v našej tesnej blízkosti, migrácia, núdzová situácia v oblasti klímy a zmenšujúci sa občiansky priestor.

Žiadna krajina EÚ nedokáže riešiť tieto výzvy sama. Nacionalizmus, populizmus a riešenia na úrovni jedného štátu nie sú odpoveďou. Odpoveďou je spolupráca a zbližovanie.

Len prostredníctvom **jednotnej, demokratickej, konkurencieschopnej, udržateľnej a sociálnej Európskej únie** môžeme dosiahnuť skutočný pokrok v týchto otázkach a zvrátiť nerovnosti a rozdiely v rámci krajín a medzi nimi.

EÚ je založená na spoločných hodnotách, akými sú demokracia, ochrana ľudských práv, sloboda prejavu, zásady právneho štátu, tolerancia, spravodlivosť, nediskriminácia, rovnosť, solidarita a demokratická účasť. Tieto hodnoty je potrebné neustále posilňovať, obhajovať a chrániť. Za každú cenu treba predchádzať chudobe a sociálnemu vylúčeniu.

Poučili sme sa, že mier pretrváva len v hospodárstvach a spoločnostiach, ktoré sa vyznačujú územnou a sociálnou súdržnosťou, dodržiavaním základných práv a zásad právneho štátu a vysokými štandardmi sociálnej spravodlivosti. EÚ preto musí byť vplyvným globálnym aktérom pri predchádzaní konfliktom a ich riešení, investovaní do multilateralizmu a budovaní trvalého mieru.

Len silná Európska únia bude schopná udržať svoj hospodársky a sociálny model tým, že účinne a spravodlivo zabezpečí hospodársku a potravinovú bezpečnosť, globálnu konkurencieschopnosť a digitálnu a zelenú transformáciu, pretože zmenia spôsob, akým žijeme, vyrábame, pracujeme a konzumujeme.

**Zasaďme sa za Európsku úniu**, ktorej jadrom sú VŠETCI jej občania a ktorá poskytuje príležitosti pre všetkých a umožňuje im využiť ich potenciál a podporovať ich aktívnu účasť na občianskom živote a na vnútroštátnych a európskych politických procesoch.

**Zasaďme sa za rozšírenú Európsku úniu**, ktorá nám umožní žiť v mierovej a otvorenej spoločnosti, v ktorej je chránené životné prostredie, kde je každý z nás rešpektovaný a kde nás spája európska identita s množstvom kultúr.

Ako členovia Európskeho hospodárskeho a sociálneho výboru spolupracujeme na tom, aby EÚ prinášala výsledky a efektívnejšie plnila očakávania a reagovala na každodenné potreby svojich občanov, pracovníkov aj podnikov.

Spojme sily a hlasujme za jednotnú, demokratickú, konkurencieschopnú, udržateľnú a sociálnu Európsku úniu.

Na vašom hlase záleží.

Brusel 20. marca 2024

Oliver Röpke

predseda Európskeho hospodárskeho a sociálneho výboru

\_\_\_\_\_\_\_\_\_\_\_\_\_